MDC-T waarsku oor Zim humanitêre krisis in 2017Zimbabwe Die opposisieparty in Zimbabwe, Movement for Democratic Change (MDC-T) onder leiding van die voormalige eerste minister Morgan Tsvangirai, het Sondag gewaarsku oor ŉ humanitêre krisis in Zimbabwe en gesê ŉ ekonomiese ommekeer in die land is hoogs onwaarskynlik gegewe die makro-ekonomiese onstabiliteit. Tapiwa Mashakada, MDC-T se sekretaris van ekonomiese ontwikkeling, het in sy Kersboodskap aan die land gesê 2017 sal ŉ “ineenstortingsjaar” vir die land wees. “Ek dink die land gaan in 2017 ineenstort. Ons sal sien hoe effektenote die mark oorstroom en die Amerikaanse dollar as wettige plaaslike tender gaan onttrek.” Mashakada het voorspel dat buitelandse geld gerantsoeneer gaan word en dat buitelandse valutarekeninge weer heringestel gaan word. Hy het bygevoeg die begroting sal steeds ŉ tekort hê. “Die begrotingstekort sal vererger wanneer die staat beskermingsfondse vir projekte gaan beskikbaar maak om kiesers te wen,” het hy gesê. Mashakada het gesê kieserregistrasie en voorbereiding vir die verkiesing in 2018 sal ook ŉ groot las plaas op die ekonomie en inflasie tot 10% laat verhoog in Desember 2017. “Daar kan nog ŉ humanitêre krisis wees, aangesien die staat versuim om basiese maatskaplike dienste te verskaf. [Die regerende] Zanu PF se faksies sal die hoogste vlakke bereik en die regering disfunksioneel laat.” Hy het bygevoeg petrol- en voedseltekorte is ook waarskynlik. “Hierdie is nie vergesogte scenario’s nie, tensy iets dramaties in die plaaslike politiek gebeur wat vertroue en gesonde verstand sal terugbring. Zanu PF is ongelukkig nie in staat om ekonomiese hervorming in te stel nie. In kort, die ekonomie sal in 2017 in sy rommelstatus bly.”